中方歌
作者：無名氏
朝代：唐

paragraphs: 中央戊己屬句陳，體合虛無與道隣。
純抱元和精粹氣，陶身萬煉緫成真。
木妻火子水家鬼，水土相鎮不能起。
還教却產西方金，遞代相承壯精髓。
雖然我身無正形，志事隈憑四象生。
四象不因連我氣，水金木火豈能成？
徧通金木恩情熟，留向胎中親養育。
麗物相和氣緫幷，須憑丙火來煎蹙。
丙火元來是我命，節候輪排依法令。